Ni kee Jesús ma ndiso ya in krusi,
te kuaꞌan ya ichi nuu nani Gólgota saꞌan hebreo ma,
ja kúni kaꞌan “Tinduu Yiki Xini Ndiyi”.
Te yukan ni ka skuita kaa de ya nuu krusi ma jiꞌin uu‑ka tee,
in de ma xiñi kuaꞌa ya ma te in‑ka de ma xiñi satni ya ma.
Pilato ma,
ni tatnuni de ja jin tenee i xini krusi nuu ndakaa Jesús ma in ja kondee tnuꞌu káꞌan:
“Jesús tee ñuu Nazaret ma,
rey ñayii judío a”.
Te kuaꞌa ñayii judío ma,
ni ka kaꞌvi i tnuꞌu ndenee xini krusi ma,
vaa nuu ni ka skuita kaa i Jesús ma nuu krusi ma chi iyo yatni ñuu ma,
te tnuꞌu ndenee xini krusi ma ndee saꞌan hebreo,
jiꞌin saꞌan latín,
jiꞌin saꞌan griego.
Te tee ka tatnuni nuu sutu ma,
ka jiñaꞌa de nuu Pilato ma:
―‍Máko tee ni:
“Rey ñayii judío a”,
suꞌva tee ni:
“Tee saꞌa tnuꞌu ja rey ñayii judío a kúu de” ―‍ka kuu de ka jiñaꞌa de.
Kovaa Pilato ma,
ni ndakoneꞌe de:
―‍Ja ni tee sa a,
ñatuu na in ko ndaxsama ―‍kúu de jiñaꞌa de.
Sani te tee ka kuu soldado ma,
nuu ni jinu ni ka skuita kaa de Jesús ma nuu krusi ma,
te ni ka ndaxtutu de saꞌma ya ma,
te ndi‑kuun soldado ma ni ka ndakeꞌen jaku jaku.
Te ni ka jito de saꞌma ndii ya ma,
ja masu nde ni kiku chi in‑ni ni kenii saꞌma ma.
Te soldado ma,
ka kaꞌan ndi‑in ndi‑in de:
―‍Má jin kachi o,
suꞌva jín chuꞌun o suerte,
te jín koto o nde o ndaniꞌi i ―‍ka kuu de ka kaꞌan de.
Sukan,
te ni kuu sukan ndee tnuꞌu Suꞌsi ma:
“Ni ka ndakaꞌnde i saꞌma sa a,
te ni ka chuꞌun i suerte siki saꞌma ndii sa a,
kóto na nde i ndakeꞌen.”
Te sukan ndija ni ka saꞌa tee ka kuu soldado ma.
Yatni nuu iyo krusi nuu ndakaa Jesús ma iyo siꞌi ya ma,
jiꞌin kuꞌu ña ma,
jiꞌin María ñasiꞌi Cleofas ma,
jiꞌin María Magdalena ma.
Nuu ni jini Jesús ma siꞌi ya ma te yatni nuu iyo ña ma iyo tee ni yo ndikin ya ma tee ni yo kutoo ya ma,
te jiñaꞌa ya siꞌi ya ma:
―‍Ndijin,
jiña iyo saꞌya ni a ―‍kúu ya jiñaꞌa ya.
Sani te jiñaꞌa ya tee ni yo ndikin ya ma:
―‍Ndijin,
jiña iyo siꞌi ni a ―‍kúu ya jiñaꞌa ya.
Sani te tee ni yo ndikin ya ma,
ni nducargu de ña onde kivi yukan ja ko koto de ña.
Ja ni jinu sukan ma,
vaa Jesús ma chi jâ jini ya ja ni ndiꞌi ndaka ja iyo ja ndoꞌo neni ya ma,
te jiñaꞌa ya:
―‍Yíchi sa.
Sukan jiñaꞌa ya,
sukan‑vaꞌa na ko kuu sukan káꞌan tnuꞌu ndee nuu tutu Suꞌsi ma.
Te núkuiñi in tindoꞌo nuu ñuꞌu chitu ndute uva ni jiya.
Te ni ka chunee de in saꞌma vita nuu ndute uva ni jiya ma,
te ni ka juꞌni de in yutnu tnu hisopo,
te ni ka xtuꞌva de yuꞌu ya ma.
Te Jesús ma,
nuu ni jitotnuni ya ndute uva ni jiya ma,
te ni kaꞌan ya:
―‍Ndaka jâ ni kuu kuiti ―‍kúu ya káꞌan ya.
Sani te ni nuneꞌe ya xini ya ma,
sani te kuan noꞌo anua ya ma nuu Suꞌsi ma.
Vaa in kivi xiꞌna‑ka sana ko kuu Viko Pascua ma kúu ma,
te ñayii judío ma,
ñatuu ka kuni i ja jin kuita kaa ñundeꞌyu ma nuu krusi ma,
vaa kivi yutnee ma kúu kivi ni tatnuni Suꞌsi ma ja ma jin satniñu ñayii ma,
te kivi yukan chi in kivi ii kúu.
Chukan kúu ja ni ka jikan i nuu Pilato ma ja tatnuni de nuu soldado ma,
ja na jin kaꞌnu de yiki jaꞌa tee ka ndakaa nuu krusi ma,
te jin xtandiyo de ñundeꞌyu tee ma.
Te tee ka kuu soldado ma,
ni jan koo de.
Sani te ni ka jaꞌnu de yiki jaꞌa tee ndakaa nuu krusi xinañuꞌu ma,
jiꞌin tee ndakaa nuu krusi in‑ka xiñi Jesús ma.
Kovaa nuu ni ka jan tuꞌva de Jesús ma,
te ni ka jini de ja jâ ni jiꞌi ya.
Chukan kúu ja ñatuu ni ka jaꞌnu de yiki jaꞌa ya ma.
Kovaa in soldado ma,
ni jan tuu niꞌni de in kaa nani lanza yika ya ma.
Sani te ora yukan ni kee niñi jiꞌin ndute.
Tee ndákani saꞌa kúu in tee ni jini,
te ndákaꞌan ndaa de,
te jini maa de ja ja ndaa káꞌan de,
sukan‑vaꞌa jin kandija tna ni.
Vaa sukan ni yo kuu,
sukan‑vaꞌa ko kuu sukan káꞌan tnuꞌu ndee nuu tutu Suꞌsi ma:
“Masu jin kaꞌnu i ni‑in yiki ya ma.”
Te in‑ka nuu ndee tnuꞌu Suꞌsi ma káꞌan:
“Jin kondeꞌya i iya ni ka kaan i yika ya ma.”